Egpaar in oord naby Paarl aangeval | Netwerk24
Egpaar in oord naby Paarl aangeval
Deur Jana Breytenbach 19 September 2019 15:09
'n Egpaar wat op die Paardeberg Mountain Retreat woon, is Donderdag in die vroeë oggendure deur ses rowers aangeval.
Konst. Sandiswa Saula, polisiewoordvoerder, het bevestig die polisie is omstreeks 02:00 na die oord aan Slentweg ontbied, waar die man met messteke in sy bolyf gevind is.
Hy is in die hospitaal opgeneem en sy vrou is ongedeerd.
Saula sê voorlopige inligting van die polisie in die Paarl dui daarop dat ses mans die huis binnegedring en die man met 'n skerp voorwerp aangeval het.
Hulle het glo 'n selfoon en 'n skootrekenaar gesteel en op die vlug geslaan.
Daar word vertroulik verneem dat die slagoffer kopwonde opgedoen en snymerke aan sy hande gehad het.
Gerugte dat die huis geen veiligheidstelsels of diefwering het nie, kon nie deur die polisie bevestig word nie.
*Die Wes-Kaapse polisie het Donderdag gesê dat 'n man (54) beseer is toe vyf mans by 'n huis op die Paardeberg Mountain Retreat ingebreek het. Die voorval het omstreeks 01:20 plaasgevind. Volgens inligting het twee mans toegang tot die vertrek waar die man geslaap het, gekry. Die man is glo aangerand en het hoofbeserings opgedoen. 'n Selfoon is gesteel. Niemand is nog in hegtenis geneem nie.